Gert upp á milli dýra hvað aflífun varðar Ljósm. nsv.is . Nokkur umræða hefur verið um svokallaðar minkasíur sem eru tæki til að veiða og aflífa minka . Þessi aðferð felst í því að rör er sett niður í vatn þar sem minkurinn kemst inn í en ekki út aftur og drukknar því . Sif Traustadóttir formaður Dýralæknafélags Íslands segir stéttina alfarið vera á móti þessari ómannúðlegu aflífunaraðferð . Á sínum tíma þegar minkasíur komu fram sem veiðitæki lagðist Dýraverndunaráð alfarið gegn notkun þessa sem þeir sögðu stríða gegn dýraverndunarlögum . Í sama streng tók dýralæknafélagið og bæði þessi félög hafa ítrekað látið þetta álit sitt í ljós , án mikils árangurs . Sif segir að drukknun hafi verið notuð áður sem aflífunaraðferð en það réttlæti ekki aðferðina fyrir því . Það sé ekki endilega samasemmerki á milli þess að vera gamalt og gott . „ Ég er hrædd um að uppi yrði fótur og fit ef við dýralæknar myndum aflífa hunda og ketti fólks á þennan hátt . Það virðist nefnilega ekki vera sama hvaða dýr er um að ræða . Ef á að aflífa mink má gera það á þennan hátt eða í lásboga eða annan ómannúlegan hátt , en ef um er að ræða dýr sem stendur fólki nær , þá gegnir öðru máli . “ Í mörgum löndum eru sérstök lög um aflífanir á dýrum , þar er drukknun ekki leyfð þar sem það vekur mjög sterk viðbrögð hjá spendýrum . Sú sögn að þeim finnist gott að drukkna er bara þjóðsaga , segir Sif , og komin út frá allt öðru . „ Hins vegar liggur fyrir að dýraverndunarlöggjöfin verður endurskoðuð fljótlega . Við erum að vona að þá verði tekið á þessu máli og sérstök löggjöf um aflífun fari þar með þannig að ekki verði gert upp á milli dýra , hvað aflífun varðar . “